Die wildekat (Felis silvestris) is ’n spesie in die familie van katagtiges waarvan subspesies in Europa, Afrika en Wes- en Sentraal-Asië aangetref word. Aangesien hulle volop voorkom, word hulle sedert 2002 op die IUBN-rooilys as "laer risiko" aangedui. Die Afrika-wildekat of vaalboskat is die voorvader van alle huiskatte. Die woestynkat (Felis margarita) is die naaste verwant aan die wildekat. Die natuurlike verspreidingsgebied van die wildekat strek van Skotland en Wes-Europa tot in Sentraal-Asië en wes van Indië. Hulle kom ook in Afrika voor, behalwe in die sentrale reënwoudgordel. Die voorkoms van verskeie plaaslike variëteite en die beskrywing van verskeie subspesies binne die groot verspreidingsgebied het vir ’n lang tyd tot verwarring gelei. Van 2007 af word vyf subspesies erken: Die Europese wildekat (Felis silvestris silvestris) kom voor in Brittanje, Europa en dele van Suidwes-Asië en word veral aan sy ruie stert uitgeken wat in ’n breë, stomp punt eindig. Die pels is dik en die streeppatroon meestal opvallend. Die Afrika-wildekat of "vaalboskat" (Felis silvestris lybica) kom in Afrika, die Arabiese Skiereiland en aangrensende dele van Suidwes-Asië voor.